Diari Oficial de la Generalitat Valenciana


Sumari del DOGV 6262, del 07-05-2010 (2010/4761)

RESOLUCIÓ de 23 de març de 2010, del secretari autonòmic de Justícia, de la Conselleria de Justícia i Administracions Públiques, per la qual s'acorda desestimar la sol·licitud d'inscripció, al Registre de Fundacions de la Comunitat Valenciana, la denominada Fundació Novella de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6262

Data del DOGV
:   07-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4761


Data del document
:   23-03-2010

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

RESOLUCIÓ de 23 de març de 2010, del secretari autonòmic de Justícia, de la Conselleria de Justícia i Administracions Públiques, per la qual s'acorda desestimar la sol·licitud d'inscripció, al Registre de Fundacions de la Comunitat Valenciana, la denominada Fundació Novella de la Comunitat Valenciana. [2010/4761]  
Vist l'expedient incoat per a inscriure al Registre de Fundacions de la Comunitat Valenciana la denominada Fundació Novella de la Comunitat Valenciana, d'acord amb els següents,  
Fets  
Primer. Amb data Registre General d'Entrada de l'1 d'octubre de 2009, Jacobo Muñoz Duato, en qualitat de vicepresident de la Fundació, presentà sol·licitud d'inscripció de la Fundació Novella de la Comunitat Valenciana al Registre de Fundacions de la Comunitat Valenciana, i va aportar, amb aqueix objecte, l'escriptura pública de data 2 de juliol de 2009, amb número de protocol 1294, autoritzada pel notari de l'Il·lustre Col·legi de València, Manuel Mínguez Jiménez, que en aqueixa data van comparéixer davant d'ell Ignacio José Duato Gómez-Novella, Jacobo Muñoz Duato, el Antonio Duato Gómez-Novella, Ignacio Duato Barcia, María Dolores Duato Barcia, Javier Duato Ferreres i Ana Duato Boix, per a constituir en aqueix acte la Fundació Novella de la Comunitat Valenciana.  
Segon. Examinada la sol·licitud d'inscripció, referida en el fet anterior, així com la documentació que s'hi adjunta, i comprovat que no s'ajusta a les prescripcions de la Llei 8/1998, de 9 de desembre, de Fundacions, i a la resta de normes d'aplicació, en data 20 d'octubre de 2009, la Secció de Fundacions li requereix perquè esmene els punts següents:  
«Primer. Haurà de presentar el primer programa d'actuació de la Fundació, juntament amb un estudi econòmic que acredite la seua viabilitat, i utilitzar exclusivament els set mil cinc-cents euros, inicialment aportats en concepte de dotació, corresponents al 25 per cent del total de la dotació, que serà aportada successivament pel fundador en el termini de cinc anys, tal com es desprén de l'escriptura pública de constitució, de data 2 de juliol de 2009, tot això a l'empara del que disposa l'article 12 de la Llei 50/2002, de 26 de desembre, de Fundacions, d'ara en avant Llei 50/2002, l'aplicació de la qual, en aquest aspecte, resulta bàsica segons el que preveu la disposició final primera de la mateixa Llei.  
Segon. Ignacio Duato Gómez Novella haurà d'acreditar formalment la representació que manifesta ostentar en l'acte constitutiu de la Fundació, de Antonio Duato Gómez Novella, Vicente Duato Gómez Novella, Juan Ignacio Duato Barcia, María Dolores Duato Barcia, Javier Duato Ferreres i Ana Duato Boix.  
Tercer. D'acord amb l'informe de la Secció de Fundacions, de data 7 d'agost de 2009, relatiu a l'esborrany d'Estatuts d'aqueixa Fundació, a la literalitat del qual em remet:  
1. Haurà de modificar l'últim incís de l'article 5 dels Estatuts, atés que les fundacions de la Comunitat Valenciana únicament poden desenrotllar la seua actuació, amb caràcter principal, al territori autonòmic valencià, sense perjudici que puga actuar en altres àmbits territorials amb un altre caràcter; tot això en atenció a allò que s'ha disposat en l'article 10. d) de la Llei 8/1998, en relació amb els articles 1.2 a) i 2 de la mateixa Llei, ja que l'àmbit d'actuació de la Fundació determina la subjecció d'aquesta a la normativa autonòmica valenciana, i per tant, al Protectorat de la Generalitat Valenciana.  
2. Amb caràcter general, es recomana que els articles s'estructuren en apartats numerats, ja siga amb números o amb lletres, segons els casos, i se suprimixen així els guions i els punts que apareixen al llarg de l'articulat. Tot això, a l'efecte d'aconseguir una major coherència i harmonia en la regulació estatutària que facilite el maneig rutinari d'aquests, així com les remissions o cites especifiques als estatuts, atés que es tracta d'un text normatiu a l'ús, regulador del règim intern d'aqueixa Fundació.  
3. Hi caldrà suprimir el punt primer de l'article 7 dels Estatuts, per no resultar apropiada la seua inclusió en l'enumeració de les activitats de la Fundació.  
4. Amb caràcter general, i en particular en els articles 10, 20 i 32 dels Estatuts, haurà de substituir-se la paraula "pressupostos" per "pla d'actuació", a l'efecte d'adaptar la regulació estatutària a la nova terminologia comptable, introduïda per la Llei 9/2008, de 3 de juliol de 2008, de la Generalitat, que modifica la Llei 8/1998, i introdueix un nou règim comptable. Així mateix i per tot l'anterior, haurà de modificar-se l'article 32 dels Estatuts, i proposar la redacció següent:  
Article 32. Rendició de comptes. Pla d'actuació  
Es confeccionarà per a cada exercici tota la documentació comptable que exigisca la normativa aplicable en matèria de fundacions, que haurà de ser aprovada pel Patronat i remesa al Protectorat per al seu examen i comprovació de l'adequació a la normativa vigent, i depòsit al Registre de Fundacions, dins dels terminis marcats en la legislació vigent.  
5. Haurà d'especificar-se en l'article 13 dels Estatuts, el sistema de reelecció dels patrons aplicable en els termes estatutàriament previstos.  
6. Haurà de completar-se la relació de matèries indelegables previstes en l'article 20 I) dels Estatuts, en els termes que preveu l'article 15.1 de la Llei 8/1998.  
7. En relació amb els articles 33 i 34 dels Estatuts, caldrà modificar-los per a adaptar-los al règim de majories legalment exigit per a l'adopció de determinats acords, article 13.1 de la Llei 8/1998, que exigeix el vot favorable de la meitat més un dels patrons en les matèries següents: actes de disposició o gravamen de béns immobles; establiments mercantils o industrials; béns d'interés cultural i aquells l'import dels quals siga superior al 20% de l'actiu de la Fundació que resulte de l'últim balanç aprovat; modificació d'estatuts, fusió i extinció.»  
Tercer. Esmenada la sol·licitud d'inscripció, en els termes requerits i transcrits en l'apartat precedent, previ estudi del primer programa d'actuació en relació amb el corresponent estudi econòmic, es requereix, novament, l'interessat, en els termes següents:  
«Us requerim, novament, perquè en el termini de deu dies, comptadors a partir de l'endemà de la notificació del present escrit, concreteu les activitats reflectides en el primer programa d'actuació presentat, així com el cost econòmic de cada una d'aquestes; la despesa que assumeix la Fundació i amb càrrec a quines partides es sufragarà; tot això a l'efecte de verificar la viabilitat de la Fundació, utilitzant els recursos provinents de la dotació i aquells altres la percepció dels quals al llarg del present exercici siga certa, no possible ni probable.»  
Quart. La Secció de Comptabilitat, amb data 16 de febrer de 2010, prèvia valoració de les noves dades presentades per la Fundació, en atenció a allò que s'ha requerit, informa desfavorablement la memòria econòmica, i conclou que la primera memòria d'activitats de la Fundació Novella per a l'any 2010 i el seu pressupost econòmic no són viables, i utilitzar exclusivament els recursos de la dotació i, per tant, que aquesta resulta inadequada i insuficient per al compliment dels fins fundacionals. En aquest sentit, amb data 17 de febrer de 2010, es trasllada el meritat informe a l'interessat, perquè en el termini de deu dies, al·legue el que crega adient. Presentades les corresponents al·legacions, i com que no s'aporta cap element nou que afecte el present expedient, procedeix desestimar la sol·licitud d'inscripció al Registre de Fundacions de la Comunitat Valenciana la Fundació Novella de la Comunitat Valenciana.   
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 140/2009, de 18 de setembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. Aquesta Secretaria Autonòmica de Justícia és competent, per delegació, per a conéixer i resoldre el present expedient, en virtut del que disposa l'Orde de 22 d'octubre de 2007, de la Conselleria de Justícia i Administracions Públiques, sobre delegació de l'exercici de competències en la Secretaria Autonòmica de Justícia (DOCV de 21 de novembre de 2007, núm. 5644).  
Quart. La Constitució arreplega en el títol I, capítol II, secció II, article 34, el dret de Fundació per a fins d'interés general.  
Cinqué. L'article 2 de la Llei 50/2002, de 26 de desembre, de Fundacions, article d'aplicació bàsica, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies concurrents en el present cas.  
Sisé. En l'article 1.2 de la Llei 8/1998, de 9 de desembre, de Fundacions de la Comunitat Valenciana, modificada per la Llei 9/2008, de 3 de juliol de 2008, s'estableix que les fundacions que desenrotllen, principalment, les seues funcions al territori de la Comunitat Valenciana es regiran pel que disposa aquesta Llei.  
Seté. La carta fundacional i els Estatuts, continguts en l'escriptura pública, de data 2 de juliol de 2009, reuneixen els requisits bàsics dels articles 9 i 10 de la vigent Llei 8/1998, de Fundacions de la Comunitat Valenciana, modificada per la Llei 9/2008, de 3 de juliol de 2008.  
Vuité. Examinats els fins de la Fundació, la dotació, així com l'aportació efectivament realitzada, es constata que els fins són d'interés general i la dotació és inicialment insuficient i inadequada per a la inscripció de la Fundació. Tot això, de conformitat amb el que estableixen els articles 3.1 i 11 de la Llei 8/1998, de Fundacions de la Comunitat Valenciana, modificada per la Llei 9/2008, de 3 de juliol de 2008.  
Vistes la Constitució, la Llei 8/1998, de 9 de desembre, la Llei 50/2002, de 26 de desembre, el Decret 139/2001, de 5 de setembre, del Govern Valencià, i la d'altres normatives de pertinent aplicació, resolc:  
Primer  
Desestimar la sol·licitud d'inscripció al Registre de Fundacions de la Comunitat Valenciana, l'entitat denominada Fundació de la Comunitat Valenciana, presentada per Jacobo Muñoz Duato, en nom i representació d'aquesta.  
Segon  
Acordar l'arxiu de l'expedient d'inscripció número 930/09. Tot això sense perjudici del dret a formular, novament, sol·licitud d'inscripció de la referida Fundació, i esmenar la insuficiència de dotació constatada.  
Notifiqueu la present resolució, que és definitiva en via administrativa, i contra ella podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa.   
Sense perjudici de poder interposar, si fa al cas, recurs potestatiu de reposició en el termini d'un mes, davant de la consellera de Justícia i Administracions Públiques, o qualsevol altre recurs que estime procedent.   
València, 23 de març de 2010.- El secretari autonòmic de Justícia: Jorge Cabré Rico.